„**Ми заплакало селото Ваташа**" е македонска песна оригинално напишана и музицирана во 1960-те години. Текстописец на песната е Лазар Манчевски-Пинџур кој својата инспирација ја црпел од масакрот во Ваташа, кој се случил за време на Втората Светска Војна. Песната била испеана од неколку македонски пејачи и артисти; оригиналот е изведен од Никола Бадев во 1975 година додека Петранка Костадинова, Андријана Јаневска, Благој Нацевски, Ани Малинкова, Катерина Танева и Блаже Богев исто така направиле свои преработки на истата.

Песната повторно се актуелизирала во 2020-те години, кога Јаневска ја извела во живо на Златна бубамара на популарноста во 2023 заедно со поемата „Цветови" напишана од Славко Јаневски, а изрецитирана од Игор Џамбазов. Нејзината верзија од песната била исто така промовирана по пат на музичко видео во кое се прикажуваат извадоци од документарен филм, загинатите младинци на масакрот и сценска изведба од Јаневска и Игор Џамбазов.

Позадина
--------

Масакрот во Ваташа, се случил на 16 јуни 1943 година во селото Ваташа, Кавадарци како дел од окупацијата на Република Македонија од страна на фашистичката војска во Втората Светска Војна. Бугарската фашистичка војска предводена од поручник Костов застрелала 12 младници во селото: најмладиот од нив имал 15 години.

Лазар Манчевски-Пинџур, којшто живеел во селото Ваташа и бил сведок на настанот бил затворен. За време на неговото отслужување на казната, а и по излегувањето од затворот, собирал материјали за да ја напише песната „Ми заплакало селото Ваташа". Според едно радио-интервју на авторот, овој процес траел околу пет до десет години.

Првата верзија на песната била снимена од македонскиот пејач Никола Бадев во 1975 година. Покрај него, своја верзија на песната направиле и Петранка Костадинова, Андријана Јаневска, Блаже Богев, Катерина Танева и Благој Нацевски. За време на гостување на емисијата „Зајди, зајди", на Телевизија Алфа на 2 септември 2014, естрадната уметничка Ани Малинкова испеала преработка од песната.

Верзија на Андријана Јаневска
-----------------------------

Песната била преработена од страна на македонската пејачка Андријана Јаневска во 2022 година. Верзијата на Јаневска, со текстот е целосно доследна на оригиналната верзија напишана од Манчевски. Обработката и аранжманот на песната се завршени од страна на Никола Мицевски.

### Музичко видео

Музичко видео за песната е излезено на 15 август 2023 година во продукција на студиото Скендеровски Продукција и во режија на Бојана Скендеровска. Дел е од музичкиот проект „Македонијо во срце те носиме".

### Синопсис

Видеото започнува со кратко интервју на една од мајките на убиените младинци, а извадокот е преземен од документарен филм на ТВ Скопје од 1978. Мајката е прикажана како го кажува следново: „Ова денеска што ги терат, некои умреле, ги убиле, а него ли денеска што ќе умрат. И сѐ си коси кубиме по дворот, дур така, испукаа пушките. И толку беше, ископавме дупки, ни чевел, ни чорап, така голи, на маици, боси! Си останавме без нив." По завршувањето на интервјуто, мајката длабоко воздивнува, а ова е проследено со слика во црно-бела техника. 

Околу 34-та секунда, се појавува Андријана Јаневска, облечена во зелен фустан и е претставена како ја пее песната на сцена. Следува снимка од спомениците подигнати на младинците во нивното родно село. Откако Јаневска е повторно прикажана како ја изведува песната, следат снимки од селото Ваташа и тамошната природа - река и зеленило. Овие инсерти се прикажани за време на рециталот од Игор Џамбазов, па набрзо и тој е претставен седнат на сцена, облечен во бела кошула и со темни очила. Откако Јаневска повторно завршува со својата изведба, еден по еден, покажани се црно-бели портрет-слики од младинците. Остатокот од видеото вклучува наизменични снимки од Јаневска како ја пее песната, Џамбазов како ја рецитира поемата и птичји поглед на споменикот во Ваташа.

Видеото завршува со пано од сите дванаесет младинци и цитатот: "Смртта стана немоќна пред нашата младост исправена пред очите наши загледани уште тоа утро во иднината".

### Кредити

Кредитите за изработката на видеото се преземени од описот на официјалното музичко видео на песната „Ми заплакало селото Ваташа" во изведба на Андријана Јаневска и Игор Џамбазов.

Песна
* Обработка и аранжман: Никола Мицевски
* Кавал: Гоце Димовски
* Клавијатура: Никола Мицевски
* Рецитал од песната „Цветови" од Славко Јаневски

Музичко видео
* Видео продукција: Скендеровски продукција -2023
* Режија: Бојана Скендеровски
* Продуцент: Васко Скендеровски
* Монтажа: Скендеровски Продукција
* Директор на фотографија: Бојан Стоилковски и Ѓоко Миловски
* Колор корекција: Скендеровски Продукција
* Оператор на камера: Ѓоко Миловски
* Светло оператор: Мики Стојков
* Шминка: Викторија Велјановска
* ПР: Александра Сани Тимковска
* Графички дизајнер: Јелена Јанчевска Младеновска

Настапи во живо
---------------

Еден од настапите во живо на песната се случил на Златна бубамара на популарноста во 2023 во кој Јаневска ја испеала песната придружена од Хорот на АКУД Мирче Ацев, оркестар и Игор Џамбазов кој ја рецитирал поемата „Цветови" оригинално напишана од Ацо Шопов. Настапот бил од емотивна природа и се одделил како врвен момент на доделувањето на наградите, па така добил и големи пофалби од публиката и гледачите. Заклучно со месец април 2024 година, видеото има преку 490.000 прегледи на платформата за видеа Јутјуб. На комеморацијата на настанот, на 16 јуни 2023, пејачката повторно ја извела песната во Кавадарци.

Наводи
------

1. ↑  Клинчарова, Вики (27 март 2023). „Авторот на „Ми заплакало селото Ваташа" посмртно беше прогласен за почесен граѓанин на Неготино". *Фокус*. Посетено на 10 април 2024.
2. ↑  Ангеловски, Александар (јуни 2018). „Историски Фокус посветен на масакрот во Ваташа". Македонско радио. Отсутно или празно `|url=` (help); `|access-date=` бара `|url=` (help)
3. ↑   (in српски) *Nikola Badev - Vatasa - (Audio 1975)*. Diskos. 16 март 2019. .
4. ↑  Ани Малинкова - Ми заплакало селото Ваташа. Зајди, зајди. Телевизија Алфа. 2 септември 2014.
5. 1 2   *Andrijana Janevska & Igor Dzambazov - Mi zaplakalo seloto Vatasa (official video 2023)*. Skenderovski Production. 15 август 2023. .
6. ↑  С. К. „ВИДЕО / „Ми заплакало селото Ваташа": Емотивна изведба на Андријана Јаневска и Игор Џамбазов на „Златна бубамара"". *Слободен печат*. Посетено на 9 април 2024.
7. ↑   (in македонски) *Ми заплакало селото Ваташа и Цветови на Златна Бубамара 2023 Игор Џамбазов, Андријана Јаневска*. Златна бубамара на популарноста. 27 март 2023. .
8. ↑  „(видео) Со песната „Ми заплакало селото Ваташа" започна одбележувањето на 80 години од масакрот на 12-те младинци во војната". Телевизија Телма. 16 јуни 2023. Посетено на 9 април 2024.

Надворешни врски
----------------

* „Ми заплакало селото Ваташа", текст на поемата на Вики Книги
* Никола Бадев - „Ми заплакало селото Ваташа" - на Јутјуб
* Изведба на песната на Златна бубамара на популарноста - на Јутјуб